text: Han er hverdagens helt
  23 december 2010 kl. 09.19
  Der er usigt til, at sneberedskabet skal have alle mand på arbejde julen over.
  Kim Petersen er en af hverdagens helte. Gennem entreprenørfirmaet Torben Clausen har Haderslev Kommune hyret ham til at køre sneplov. For ham er der ikke noget, der hedder juleferie.
  Kilometer efter kilometer kører to sneplove i kortegé for at holde vejene fri for sne.
  - Alt hvad der kan salte og skrabe kører, konstaterer han.
  Arbejdet fortsætter i det uendelige. Få timer efter at en strækning er ryddet, kan den være føget til igen.
  - Sådan er det jo, men vi gør vores bedste for at holde vejene ryddet, erklærer Kim Petersen.
  Efter endt tur er der kun én vej for Kim Petersen, og det er hjem til forsyningscentralen efter mere salt og så af sted igen.
  